অলঙ্কারের জন্য নববধূকে নিয়ে পালাতে গিয়ে ধরা পড়েছে শহিদুল ইসলাম মামুন নামে এক রেন্ট-এ-কার চালক। শুক্রবার গভীর রাতে রাজধানীর পল্লবীর এ ঘটনায় ব্যবহৃত গাড়িটিও আটক করেছে পুলিশ। পল্লবী থানার ডিউটি অফিসার এসআই আতাউর সমকালকে জানান, পল্লবীর ১১-এ ২১/৯ নম্বর বাড়ির বাসিন্দা মিজানুর রহমান নিজের বরযাত্রার জন্য মিরপুর ১ নম্বর থেকে গত বৃহস্পতিবার একটি  প্রাইভেটকার (ঢাকা মেট্রো গ-১২-৩৫৮৬) ভাড়া করেন। বিয়ে করার জন্য তিনি ও তার বড় বোন রুবী এই গাড়ি নিয়ে শুক্রবার সকালে লক্ষ্মীপুরের রামগঞ্জ যান। সেখানে বিয়ের আনুষ্ঠানিকতা শেষে ওই দিন সন্ধ্যায় নববধূ রুকসানা আক্তারকে সঙ্গে নিয়ে ঢাকার উদ্দেশে রওনা করেন তারা।  রাত সাড়ে ১২টায় নববধূকে বহনকারী প্রাইভেটকারটি রাজধানীর পল্লবী থানা এলাকার বাংলা স্কুলের সামনে পেঁৗছলে চালক মামুন কৌশলে গাড়িটি থামিয়ে দেয়। এ সময় চালক জানায়, গাড়িতে পেছন থেকে ধাক্কা না দিলে স্টার্ট নেবে না। তখন নববধূকে গাড়িতে রেখে মিজানুর রহমান ও তার বোন রুবী রাস্তায়  নামেন। এ সুযোগে গাড়ি চালু করে নববধূ রুকসানাকে নিয়ে পালিয়ে যায় প্রতারক চালক মামুন। আকস্মিক এমন ঘটনায় সেখানে দাঁড়িয়ে চিৎকার শুরু করেন প্রতারণার শিকার ভাই-বোন। অপরদিকে নববধূ রুকসানাও গাড়ির মধ্যে বসেই বাঁচার জন্য চিৎকার করতে থাকেন।  এ সময় অন্য একটি প্রাইভেটকার চালক তাদের সহযোগিতায় এগিয়ে আসেন এবং পালিয়ে যাওয়া গাড়িটিকে পেছন থেকে ধাওয়া করেন। ধাওয়া খেয়ে প্রতারক চালক মামুন রূপনগর আবাসিক এলাকার মধ্যে ঢুকেই পুলিশের টহল টিমের সামনে পড়ে। এ সময় স্থানীয় লোকজন গাড়িটি আটক করে ভাংচুর চালায় এবং প্রতারক মামুনকে গণধোলাই  দিয়ে পুলিশের হাতে তুলে দেয়। গ্রেফতারকৃত মামুন জানায়, নববধূর শরীরে থাকা গহনা হাতিয়ে নিতে সে পালাতে চেষ্টা করে। গতকাল ভোররাতে মিজানুর রহমান বাদী হয়ে পল্লবী থানায় এ ব্যাপারে একটি মামলা দায়ের করেন।    চুরি করেছি এখান থেকে  http://www.samakal.com.bd/details.php?news=13&action=main&option=single&news_id=127153&pub_no=582